Antiva

Rajongói rajz Antiváról (Kép forrása: https://www.deviantart.com/eve-bolt/art/Antiva-City-at-Night-785827181)

### Főváros

Antiva

Az Antivai Fejedelemség, vagy röviden Antiva északkeleten fekvő ország Thedas területén. Noha saját erőforrásai szegényesek, de a helyzete rendkívül kedvező kereskedelmi szempontból. Gazdag borvidékei, és agresszív kereskedelmi taktikája viszonylagos jólétet biztosít lakói számára.

## Történelem

Antiva kultúrájára nagyban hatottak a kalózok: lényegében az egész nemzetet olyan tengerjárók alapították, akik egy békésebb, letelepedett életben bíztak a partvidék mentén. A Rialto-öböl mellett telepedtek le, amit azonban Antiva városállam királya uralt: idővel a két csoport összeolvadt, és létrehozta a mai országot, aminek Antiva városa azóta is a központja. Azt mondják, az ősi időkben egy törp mester, Beregrand volt az, aki azokat a fejlesztéseket adta az ország kezébe, ami által jelenleg tengeri nagyhatalomnak számít.

A Dicsőség Korában Fyruss, Starkhaven királya a Szabad Vidék városaival együtt megkísérelt hadjáratot indítani Antiva ellen is, de az ország városai gyorsan fel tudtak állítani egy ütőképes közös hadsereget, ami sikerrel visszaverte a támadást. A Fekete Korban élt a leghíresebb királynőjük Asha Campana - őt elterjedten Thedas anyjának is szokták nevezni.

Andoral ébredése és a Negyedik Veszedelem kezdete Antiva legsötétebb korszakaként maradt fenn: ekkor az egyik városuk, Seleny pusztán négy napos ostrom után elbukott, később pedig a sötétfattyak elértek a fővárosig, megölték a királyi családot, és szinte teljesen elpusztították magát a várost is. Végül Antiva is akkor szabadult fel, mikor Garahel végzett Andorallal. A Felemelkedés Korának végén, 5:99-ben megölték királynőjüket, Madrigalt: egy vadászat után találtak rá, négy késsel a mellkasában. A gyilkosságért az Antivai Varjak bérgyilkoscsoportot tették felelőssé. Ez adta a nevét a hatodik kornak, az Acél Korának.

6:32-ben Antivát megtámadták a qunárik, és 6:42-őre gyakorlatilag teljesen a befolyásuk alá került. Teljesen függetlenné legközelebb 7:23-ban, a Vihar Korában vált, de a Llomerryn Szerződés aláírásáig még többször foglalták el kisebb területeit.

8:99-ben itt láttak először újra sárkányokat, amelyek azonban döbbenetes sebességgel terjedtek el újra egész Thedasban, nevet adva a Sárkány Korának.

## Földrajz

Antiva keleti határát a Rialto-öböl és Rivain félszigete alkotja. Tőle nyugatra terül el a Tevinter Impérium, és északra a Szabad Vidék. Mivel meglehetősen északi ország, ezért meleg, kissé már mediterrán jellegű klíma jellemzi. Mivel az ország hosszú partszakaszt birtokol, a népeinek körében nagy kultúrája van a hajózásnak: öt nagy városuk is kikötőváros, magát Antivát is beleértve.

## Kultúra

Antiva államformája ugyan királyság, de valóján plutokrácia uralkodik, a legvagyonosabb réteg a vezető. Ez nagyjából egy tucat kereskedő herceget és fejedelmet jelent az országon belül. Ezeknek a kereskedőknek sokszor személyes hadseregei, testőrségei, nagy borvidékei, kereskedelmi flottái vagy bankjai vannak, és természetesen folyamatosan rivalizálnak egymással.

Noha Antivának nincs központosított, jól felszerelt hadserege, de megvan az oka, hogy miért szembesült sokkal kevesebb invázióval, mint a legtöbb ország: ezért a Varjak Háza felelős. Az Antivai Varjak a leghíresebb bérgyilkosok egész Thedasban, és a legdrágábbak is: elég hírhedtek ahhoz, hogy Antivának ne legyen szüksége folyamatosan fenntartott hadseregre: még a qunárik sem zaklatták az országot a felszabadulása óta. A másik ok a békére Asha Campana királynő politikai döntései: a nő rengeteg politikai házasságot és szövetséget kötött az uralkodása alatt, vagyis háborúba kezdeni Antivával lényegében annyit jelenetene, mint háborúba rángatni a fél kontinenst.

Antivához tartozik egy Felicisima Armadának nevezett kalózcsoport. Ez lényegében a qunárik elleni Szent Hadjáratok során alakult, de azóta is nagy fenyegetést jelent az Ébredő-tengeren. Sok kereskedő inkább fizet az Armadának, mint hogy kockáztassa az áruja elvesztését.

A Satinalia ünnepet egész Thedasban ünneplik, de Antivában a leglátványosabb: a fővárosban egy hétig, vagy annál is tovább tart, és nagy fesztiválokat tartanak ilyenkor. Antivában rendkívül elterjedt a bábszínház, ezt egy bizonyos szintig Orlais is átvette: ezek a darabok sokszor szatírái az aktuális politikai helyzetnek, de például a bérgyilkosok üzenetküldésének eszközei is lehetnek. A bábszínház feltételezhetően kicsit a dalish tündék inspirációjára alakult ki: az antivai klánoknál elterjedt, hogy "erdei bábúkat" állítanak a táborhely közelébe, hogy elijesszék velük az idegeneket.

Antiva híres a borairól és a kávéjáról, de sokan ismerik a drágaköveiről (főleg rubintokról és gyémántokról), valamint a Rialto-öböl gyöngyeiről. Rendkívüli hírű a bőrdíszművessége, de remek gyapjú és selyemholmikat is készítenek. Híres még a porcelánjuk is, ami állítólag annyira finom munka, hogy még a fény is átragyog rajta.

A nők szerepe meglehetősen szigorú Antivában: sérülékeny, tiszta, védelemre szoruló lényekként kezelik őket, akiknek nem szabad részt venniük az olyan durva tevékenységekben, mint a harc. Érdemes azonban megjegyezni, hogy az antivai nőideál még az országon belül sem mindig illeszkedik a valósághoz. Szintén nagy kultúrája van náluk a párbajművészetnek, a párbajokat általában nem halálig vívják, és néha puszta szórakozást szolgáltatnak.

## Egyéb

* Antiva nyelve valószínűleg a spanyollal azonos: az antivaiaknak enyhébb vagy erősebb spanyol akcentusa is van.
* Az Antivai Varjak kiképzése híresen kemény: a bérgyilkosaikat jellemzően kisgyerekkorban vásárolják, bordélyházakban született gyerekek, illetve rabszolgagyerekek közül, akiknek utána az egész élete a Varjak szolgálata köré csoportosul. Aki elbukik a kiképzésen, meghal, a képzett bérgyilkosok viszont magas szociális státusszal is bírnak: lényegében bármit megkaphatnak, amíg nem buknak el.